కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
Dadasaheb Phalke Award: ఇండియన్ సినిమాకి అమితాబ్ నచ్చెన్ ఇలా!
Amitabh Bachchan: బాలీవుడ్‌ మెగాస్టార్, దేశం మొత్తం మెచ్చే నటుడు బిగ్ బీ అమితాబ్‌ బచ్చన్‌ను ప్రతిష్టాత్మక దాదాసాహెబ్ ఫాల్కే అవార్డు వరించింది. భారతీయ సినిమాకు చేసిన సేవలకు గుర్తింపుగా ప్రతి  ఏటా ఈ పురస్కారాన్ని ప్రదానం చేస్తుండగా.. 2019 ఏడాదికి గానూ  అమితాబ్‌ ఈ అత్యున్నత పురస్కారానికి ఎంపికయ్యారు.
Samayam Telugu | Updated:
Sep 24, 2019, 10:35PM IST
అమితాబ్
బాలీవుడ్ సీనియర్ నటులు, హిందీ సినిమా ఇండస్ట్రీకి సూపర్ స్టార్ అయిన అమితాబ్ బచ్చన్‌కి దాదాసాహెబ్ ఫాల్కే అవార్డ్ ప్రకటించారు. బాలీవుడ్‌లో మెగాస్టార్‌గా వెలుగొందుతూ ఇంకా ప్రేక్షకుల్ని తన నటనతో కట్టిపడేస్తున్న అమితాబ్ బచ్చన్‌కి అత్యున్నత పురస్కారం రావడంతో ఆయన అభిమానులు, పలువురు సెలబ్రిటీలు అభినందనలు తెలుపుతున్నారు.
అప్పటివరకు ఒక మూసలో సాగిపోతున్న బాలీవుడ్‌కి అసలు సిసలు యాక్షన్ పరిచయం చేసిన షెహన్షా అమితాబ్. అసలు సినిమాలకే పనికిరావు అని అనేకమంది రిజెక్ట్ చేసినా కూడా చెక్కుచెదరని ఆత్మవిశ్వాసంతో ప్రయత్నించి, అనుకున్నది సాధించిన బాలీవుడ్ బాద్షా అమితాబ్ బచ్చన్. 1942 అక్టోబర్ 11న అలాహాబాద్‌లో జన్మించిన ఇంకిలాబ్ శ్రీవాస్తవ అమితాబ్‌గా మారి బాలీవుడ్ సినిమాని ఏలిన వైనం ఒక కథ కాదు ఒక చరిత్ర. మునుపెన్నడూ విననిది, భవిష్యత్తులో కూడా చూడలేనిది అంటే తప్పేం లేదు. 'సాత్ హిందూస్థానీ' అనే సినిమాతో 1969 లో బాలీవుడ్‌కి పరిచయమయిన అమితాబ్ మెదటి సినిమాతోనే నేషనల్ అవార్డు అందుకున్నారు. హార్డ్ వర్క్‌ని నమ్ముకుని, తనని తాను ఇంప్రూవ్ చేసుకుంటూ, బలహీనతలను అధిగమిస్తూ అతి తక్కువ కాలంలో అగ్రనటుడిగా వెలుగొందారు.
జoజీర్, దీవార్, షోలే లాంటి సినిమాలతో యాంగ్రీ యంగ్‌మ్యాన్ ఇమేజ్ వచ్చినా కూడా కేవలం యాక్షన్‌కే పరిమితం అయిపోలేదు. అమితాబ్ ఎలాంటి సినిమా తీసిన చూసే ఫ్యాన్ బేస్ ఆయన సొంతం. అమితాబ్ ఫ్యాన్స్ కేవలం బాలీవుడ్‌కో,లేక ఇండియావరకో పరిమితం కాదు. ఆఫ్రికా, మిడిల్ ఈస్ట్, ఈజిప్ట్, యునైటెడ్ కింగ్ డమ్, రష్యా, అమెరికా వంటి దేశాల్లో కూడా అమితాబ్‌కి అశేష అభిమానులు ఉన్నారు. ఆయన పని అయిపోయింది అనుకున్న ప్రతిసారి కూడా గతంలో కంటే ఇంకా పవర్ ఫుల్‌గా బౌన్స్‌బ్యాక్ అయ్యాడు. ఎప్పుడూ కూడా ఓటమిని ఒప్పుకోకూడదు అనే మాటకి నిలువెత్తు అద్దం, ఆరడుగుల ధీరత్వం అమితాబ్. ఆయన కేవలం సినిమాలకు మాత్రమే పరిమితం కాలేదు. టీవీ హోస్ట్‌గా కూడా వరల్డ్ వైడ్ ఒక కొత్త ట్రెండ్ క్రియేట్ చేసాడు. 'కౌన్ బనేగా కరోడ్ పతి' షోని అంత రసవత్తరంగా అన్ని సీజన్స్ పాటు నడపడం, తాను తప్ప వేరే ఎవరు హోస్ట్ చేసినా కూడా ప్రేక్షకులు ఒప్పుకొని విధంగా తన ముద్ర వెయ్యడం వంటి అసామాన్యమైన ఘనత దక్కించుకున్న ఏకైక వ్యక్తి అమితాబ్.
నమ్ముకున్న వృత్తిని దైవంగా భావించి చేసుకుంటూ వెళ్లడం మాత్రమే ఆయనకు తెలుసు. అందుకే అవార్డులు అనేవి వరించి వచ్చాయి. 1984లో పద్మశ్రీ పురస్కారం, 2001లో పద్మభూషణ్,2015‌లో పద్మ విభూషణ్ పురస్కారాలతో సత్కరించింది భారత ప్రభుత్వం. అంతే కాదు నాలుగు సార్లు ఉత్తమ నటుడిగా నేషనల్ అవార్డు అందుకున్నారు. ఏకంగా 15 సార్లు ఉత్తమనటుడిగా ప్రతిష్ఠాత్మక ఫిల్మ్ ఫేర్ అవార్డులు అందుకున్నారు. ఆ అవార్డు కి మొత్తం 41 సార్లు నామినేట్ అయ్యారు అమితాబ్. ఆయన నటించిన సినిమాలు ఫెయిల్ అయిన దాఖలాలు ఉన్నాయేమోకానీ నటుడిగా ఆయన ఫెయిల్ అయిన సందర్భాలు మచ్చుకు కూడా లేవు.
హీరోగానే స్థిరపడిపోవాలి అని నియమాలు పెట్టుకోకుండా వయసు పెరుగుతున్న కొద్ది ఆ వయసుకు తగ్గ పాత్రలు వెయ్యడం మొదలుపెట్టారు. నటించడం నటుడి లక్షణం అని నమ్మిన అమితాబ్ తన వయసుకు తగ్గ పాత్రలు వేస్తూ ప్రతిష్ఠతో పాటు గౌరవం కూడా సంపాదించుకున్నారు. నటన విషయంలో మాత్రం చాలా క్రమశిక్షణతో ఉంటారు అమితాబ్. ఏదైనా సినిమా ఒప్పుకుంటే ఆ సినిమాలో తన పాత్రకు సంబంధించి ఇంకా ఏదైనా చెయ్యగలనా అని ఆలోచిస్తూ ఉంటారు. ఒకప్పుడు డాన్,కూలీ,అగ్నిపథ్ లాంటి సినిమాలు చేసిన ఆయననుండి పా, పీకు, బ్లాక్ లాంటి సినిమాలు వచ్చాయి అంటే నటనపట్ల ఆయన ఎంత మక్కువతో ఉంటారో,ఎంత అప్డేటెడ్ గా ఆలోచిస్తారో అర్ధమవుతుంది. అలాంటి అద్భుతమయిన వ్యక్తిత్వం ఉన్న మనిషికి, ఏ ఉపమానాలు సరిపోలని నటుడికి ఇప్పుడు దాదాసాహెబ్ ఫాల్కే అవార్డు రావడం సముచితం.అందుకే మొత్తం ఇండియన్ సినిమా ఆయనకి సెల్యూట్ చేస్తుంది. అమితాబ్ ది గ్రేట్.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.